新樂府 兩朱閣	刺佛寺寖多也
作者：白居易
朝代：唐

paragraphs: 兩朱閣，南北相對起。
借問何人家，貞元雙帝子。
帝子吹簫雙得仙，五雲飄颻飛上天。
第宅亭臺不將去，化爲佛寺在人間。
妝閤伎樓何寂靜，柳似舞腰池似鏡。
花落黃昏悄悄時，不聞歌吹聞鐘磬。
寺門敕牓金字書，尼院佛庭寬有餘。
青苔明月多閑地，比屋疲人無處居。
憶昨平陽宅初置，吞幷平人幾家地。
仙去雙雙作梵宮，漸恐人間盡爲寺。